b'\n_START_ARTICLE_\nBokken Lasson\n_START_SECTION_\nFamilie og oppvekst\n_START_PARAGRAPH_\nHun var datter av regjeringsadvokat Christian Lasson og Alexandra von Munthe af Morgenstierne; mormoren Anastasia Soltikoff var russisk prinsesse og hoffdame hos tsarinaen. Bokken var en av ti s\xc3\xb8sken og vokste opp i en sv\xc3\xa6rt musikalsk familie. Blant disse var broren Per Lasson og s\xc3\xb8strene Oda Krohg (f\xc3\xb8dt Othilia Pauline Christine Lasson) og Alexandra Lasson._NEWLINE_Navnet Bokken fikk hun fordi moren hennes sa \xc2\xabLille kroppen min\xc2\xbb, da hun var liten. S\xc3\xb8steren misoppfattet det som \xc2\xabbokken\xc2\xbb. _NEWLINE_Hjemmet deres l\xc3\xa5 i en stor hage, popul\xc3\xa6rt kalt \xc2\xabLassons l\xc3\xb8kke\xc2\xbb, som var samlingssted for flere kunstnere i hovedstaden, og Christian Krohg og Frits Thaulow ble hennes svogre. Hun giftet seg med advokaten Vilhelm Dybwad, som ogs\xc3\xa5 var visedikter, musiker og revyforfatter.\n_START_SECTION_\nKristiania-bohemen\n_START_PARAGRAPH_\nBokken var ti \xc3\xa5r yngre enn sin s\xc3\xb8ster Oda, og hun ble i sv\xc3\xa6rt ung alder trukket med i Kristiania-bohemen. \xc2\xabJeg f\xc3\xb8lte mig med mine 16 \xc3\xa5r aldeles voksen, drakk vin som de andre, r\xc3\xb8kte cigaretter og l\xc3\xa6rte den fordervelige kunst \xc3\xa5 inn\xc3\xa5nde r\xc3\xb8ken, laget ringer og r\xc3\xb8kte gjennom nesen. Jeg vilde da ikke st\xc3\xa5 tilbake for de eldre kameratene og kanskje bli regnet for et barn!\xc2\xbb Talentfull, eventyrlysten og frimodig levde hun et omflakkende liv, men med gudstroen i behold._NEWLINE_I 1897 traff hun den danske dikteren Holger Drachmann i K\xc3\xb8benhavn. Han ville at hun skulle bli hans sekret\xc3\xa6r og v\xc3\xa6re med ham p\xc3\xa5 et sanatorieopphold i Gausdal. Bokken forgudet Drachmann og kalte ham \xc2\xabKongen\xc2\xbb. De var ogs\xc3\xa5 sammen i Skagen og Amerika i 1898. Senere giftet han seg med hennes dominerende s\xc3\xb8ster Soffi.\n_START_SECTION_\nRomansesangerinne og cabaretartist\n_START_PARAGRAPH_\nBokken Lasson utdannet seg f\xc3\xb8rst som klassisk sangerinne og var elev av blant andre Eva Nansen og Raimund von zur M\xc3\xbchlen. Hun var utdannet som s\xc3\xa5kalt romansesangerinne ved Musikkonservatoriet i Dresden. I 1894 debuterte hun som konsertsangerinne p\xc3\xa5 Centralteatret og Fahlstr\xc3\xb8ms Theater. Hun dro p\xc3\xa5 sin f\xc3\xb8rste turn\xc3\xa9 i 1895 og sang og spilte lutt i Tyskland, Frankrike, England og USA. Hun var ogs\xc3\xa5 skuespiller i den lettere sjangeren blant annet p\xc3\xa5 Hoftheater in Stuttgart._NEWLINE_Med sine nordiske folkesanger til luttakkompagnement var Bokken banebrytende, og hun forble aktiv helt opp i 90-\xc3\xa5rsalderen og fascinerte tilh\xc3\xb8rerne med sin vakre, kultiverte stemme. Hun deltok ogs\xc3\xa5 i TV-programmer. Som sangpedagog var hun viden kjent.\n_START_SECTION_\nChat Noir i Oslo\n_START_PARAGRAPH_\nSammen med sin senere ektemann Vilhelm Dybwad, grunnla Bokken Lasson kabareten Chat Noir i Kristiania i 1912, som den f\xc3\xb8rste kabaretscenen i Norden. Chat Noir \xc3\xa5pnet d\xc3\xb8rene for f\xc3\xb8rste gang den 1. mars 1912, i annen etasje i Tivolibygningen. \xc2\xabJeg var spent som en feleb\xc3\xa5ge da jeg \xc3\xa5pnet programmet med en liten orienterende tale om kabaret ute i verden, og om den lille her,\xc2\xbb forteller hun fra \xc3\xa5pningskvelden i erindringsboken Livet og lykken. Hun hadde fire fast engasjerte, en gjesteartist og Maja Flagstad ved pianoet \xc2\xabtil \xc3\xa5 spille f\xc3\xb8r, etter, innimellom, og samtidig med oss andre\xc2\xbb. Herman Wildenvey var blant dem som stod p\xc3\xa5 scenen p\xc3\xa5 \xc3\xa5pningskvelden; det var ogs\xc3\xa5 han som fikk \xc3\xa6ren av \xc3\xa5 holde \xc3\xa5pningsmonologen. Lasson og Dybwad hadde \xc3\xb8nsket \xc3\xa5 knytte til seg en dikter som kunne k\xc3\xa5sere og lese egne dikt, slik det var vanlig p\xc3\xa5 utenlandske kabareter, og valget falt p\xc3\xa5 den unge Wildenvey. I et fjernsynsintervju i 1964 fortalte Bokken Lasson at siden dikterne ved de utenlandske kabaretene alle som en hadde adelige navn og titler, kalte de Wildenvey for "baron von Wildenvey" s\xc3\xa5 lenge han var ved Chat Noir._NEWLINE_\xc3\x85pningen av Chat Noir ble en stor suksess, og Bokken ledet Chat Noir fram til 1917. I denne perioden ble hun ogs\xc3\xa5 kjent med Arnulf \xc3\x98verland, Herman Wildenvey og Kirsten Flagstad._NEWLINE_I et fjernsynsintervju p\xc3\xa5 NRK i 1963 fortalte hun om arbeidet med \xc3\xa5 etablere og drive Chat Noir. Blant annet forklarte hun at det var s\xc3\xb8steren Alexandra Thaulow som i 1911 hadde f\xc3\xa5tt ideen til at Bokken og Vilhelm Dybwad skulle starte kabaret i Kristiania. Hun fremf\xc3\xb8rte ogs\xc3\xa5 visen Det lille vandspand, som har omkvedet \xc2\xabMen neste dag stod hun like forn\xc3\xb8iet og vandet roserne p\xc3\xa5 sin altan\xc2\xbb. Dette omkvedet har senere visesangeren Lillebj\xc3\xb8rn Nilsen inkorporert i sin egen vise Ild og vann i fjerde, og Anne Helgesen har brukt det i tittelen p\xc3\xa5 sin biografi om Bokken Lasson.\n_START_SECTION_\nPlateinnspillinger\n_START_PARAGRAPH_\nBokken Lasson gjorde grammofoninnspillinger for GC allerede i 1912. P\xc3\xa5 Chat Noir sang hun \xc2\xabTuppen og Lillemor\xc2\xbb og \xc2\xabDet lille Vandspand\xc2\xbb, og samme \xc3\xa5r sang hun dem inn p\xc3\xa5 plate. Flere innspillinger fulgte, ogs\xc3\xa5 med elektriske opptak (blant annet for Brunswick). S\xc3\xa5 sent som i 1957 sang hun inn \xc2\xabHvor meget m\xc3\xa5 man tjene\xc2\xbb, \xc2\xabMaisangen\xc2\xbb, \xc2\xabDet lille vandspand\xc2\xbb og \xc2\xabV\xc3\xa5ren i Kristiania\xc2\xbb (Columbia). I 1983 utkom LP-en Chat Noir og norsk revyhistorie, som inneholder Bokken Lassons innspilling av \xc2\xabTuppen og Lillemor\xc2\xbb fra 1912.\n_START_SECTION_\nAntroposofi\n_START_PARAGRAPH_\nBokken var en kristen s\xc3\xb8kende sjel, og da hennes gode venninne, Ellen H\xc3\xb8rup, (datter av en kjent dansk politiker), i 1917 fortalte henne om oversanselige fenomener og muligheten for en indre sjelelig utvikling, appellerte dette til Bokken. Blant de b\xc3\xb8kene hun leste var Johannes Hohlenbergs Yoga i dens betydning for Europa (1916). Gjennom Hohlenberg, som hun traff, fikk hun kjennskap til Rudolf Steiner og hans \xc3\xa5ndsvitenskap. Med boken Hvordan n\xc3\xa5r man til erkjennelse av de h\xc3\xb8yere verdener? (1909) begynte hun sine studier i antroposofi, og i erindringsboken Veien jeg fant skriver hun: \xc2\xabI de f\xc3\xb8lgende \xc3\xa5rene drakk jeg av en rennende kilde som antroposofien hadde \xc3\xa5pnet for meg\xc2\xbb._NEWLINE_Hun ble medlem i Vidargruppen 12. desember 1921, samtidig med dikteren Olav Aukrust. I 1923 m\xc3\xb8tte hun Rudolf Steiner da han kom til Norge og medvirket under dannelsen av Antroposofisk Selskap i Norge 17. mai. Her medvirket Bokken, og i forbindelse med Rudolf Steiners d\xc3\xb8d den 30. mars 1925, hadde Dagbladet en kritisk omtale av Steiner. Denne ble motsagt og etterfulgt av en omfattende diskusjon med bidrag av bl.a. Bokken Lasson. Da den f\xc3\xb8rste Steinerskole ble startet i Oslo i 1926, var hun l\xc3\xa6rer i fransk, musikk og sang, og hun oversatte Friedrich Rittelmeyers bok Mitt livs m\xc3\xb8te med Rudolf Steiner (Vidarforlaget, 1954).\n_START_SECTION_\nIndia og Gandhi\n_START_PARAGRAPH_\nVinteren 1930-31 dro Bokken, n\xc3\xa6rmere 60 \xc3\xa5r gammel, sammen med Ellen Horup og Carl Vett til India. Hun var interessert i frigj\xc3\xb8ringskampen som Mahatma Gandhi f\xc3\xb8rte mot det britiske overherred\xc3\xb8mmet, og Bokken og Ellen Horup gjorde et intervju med Gandhi mens han var i Anand Bhavan, Allahabad, februar 1931. Allerede samme \xc3\xa5r ga hun ut en bok om reisen til India, kalt \xc3\x98stens smil og t\xc3\xa5rer._NEWLINE_Bokken Lasson d\xc3\xb8de i sitt hundrede \xc3\xa5r.\n_START_SECTION_\nHedersbevisninger\n_START_PARAGRAPH_\nBokken Lasson ble i 1962 hedret med en bronsestatue i Homansbyen i Oslo, utformet av Joseph Grimeland. Den st\xc3\xa5r i krysset Hegdehaugsveien og Oscars gate 19. Statuen viser Bokken Lasson med sin lutt, og var en gave til Oslo by og byens borgere, gitt av skipsreder Anton Fredrik Klaveness. Bokken var selv til stede under avdukingen 1. mai 1962. _NEWLINE_Hun mottok dessuten Kongens fortjenstmedalje i gull.\n_START_SECTION_\nBiografi\n_START_PARAGRAPH_\nDr.philos. Anne Helgesen ga i 2012 ut biografien Bokken Lasson \xe2\x80\x93  Neste dag stod hun like forn\xc3\xb8iet p\xc3\xa5 Aschehoug forlag. Biografien fikk meget rosende omtale av anmelderne.\n_START_SECTION_\nKunst inspirert av Bokken Lasson\n_START_PARAGRAPH_\n\xc2\xabDet lille vandspand\xc2\xbb og \xc2\xabV\xc3\xa5ren i Kristiania\xc2\xbb (Columbia).\n_START_SECTION_\nPlateutgivelse (1983)\n_START_PARAGRAPH_\nI 1983 utkom LP-en Chat Noir og norsk revyhistorie, som inneholder Bokken Lassons innspilling av \xc2\xabTuppen og Lillemor\xc2\xbb fra 1912.\n_START_SECTION_\nRadioteater (2000)\n_START_PARAGRAPH_\nI 2000 hadde NRK P2 urpremiere p\xc3\xa5 Bokken Lasson \xe2\x80\x93 sensibel suksess, en musikkteaterforestilling for radio, av Ivar Tindberg og Gisle Kverndokk. Dette programmet vant samme \xc3\xa5r 1. pris ved Prix Italia i Bologna. Sensibel suksess er fortellingen om hva som skjer med et sensibelt menneske som vil erobre verden med en spinkel liten stemme og en like spinkel lutt til akkompagnement. Forestillingen tar i bruk elementer fra b\xc3\xa5de kabaret, musikal, opera, h\xc3\xb8respill og radiodokumentar. Katrine Blomstrand har rollen som den unge Bokken, mens Kari Simonsen er den aldrende Bokken. \xc3\x85sleik Engmark er Bokkens stormfulle, russiske elsker og ektemann Mischa (i et kortvarig ekteskap), og Marit Synn\xc3\xb8ve Berg er Bokkens s\xc3\xb8ster Alexandra. I forestillingen sier Bokken Lasson: \xc2\xabAlt jeg forteller er sant, men jeg forteller ikke alt som er sant\xc2\xbb. Musikken er ved Kringkastingsorkestret, og forestillingen er utgitt p\xc3\xa5 CD av Grappa.\n_START_SECTION_\nChat Noirs skygger (2016)\n_START_PARAGRAPH_\nI 2016 realiserte Bokken Lassons biograf Anne Helgesen dr\xc3\xb8mmen om \xc3\xa5 gjenfortelle historien om Bokken Lasson p\xc3\xa5 scenen. Helgesen driver Kattas Figurteater Ensemble, og engasjerte sangeren Hilde Louise Asbj\xc3\xb8rnsen til \xc3\xa5 illudere Bokken Lasson. Med Asbj\xc3\xb8rnsen som frontfigur foran en skjerm der historien ble illustrert ved hjelp av skyggespill, og til akkompagnement av Kongelige Norske Marines Musikkorps (Marinemusikken i Horten), hadde forestillingen urpremiere i oktober 2016.'